Jan Ø. Jørgensen var ikke det mindste i tvivl om, hvorfor han ikke er at finde i søndagens finale ved Super Series-finalerne i Dubai. - Det er såre simpelt. Jeg laver for mange fejl i dag, lød dommen til TV 2 SPORT. Danskeren tabte med cifrene 17-21, 21-19, 13-21 til Tian Houwei. Dagen forinden havde han tabt til den samme modstander i den sidste gruppekamp. Og i semifinalen kæmpede han stadig med at finde nøglen til at slå kineseren. Han havde derfor problemer med at forklare, hvorfor han aldrig fik sit spil i gang. - Jeg har selv svært ved at sætte ord på det lige nu. Jeg synes bare, det var ringe. Der kommer ikke rigtig nogen rytme. Jan Ø. Jørgensen har ligesom damedoublen med Kamilla Rytter Juhl og Christinna Pedersen nu spillet sin sidste kamp i år. Her kan han kigge tilbage på et år, hvor han blandt andet har sejret i China Open. - Selv om OL var et failure, så har det måske været mit bedste år. Jeg er stolt af mit comeback her i den sidste halvdel af sæsonen, og jeg får efterladt et godt aftryk. Så alt i alt er jeg meget godt tilfreds, lyder vurderingen fra Jan Ø. Jørgensen.

Opsummering:
Jan Ø. Jørgensen følte aldrig han fandt sit gode spil, da han i semifinalen tabte til Tian Houwei.